钦定古今图书集成/明伦汇编/氏族典/第266卷 > 王仁镐
## 钦定古今图书集成/明伦汇编/氏族典/第266卷 > 王仁镐

按《宋史王仁镐传》，“仁镐，邢州龙冈人。后唐明宗镇邢
台，署为牙校，即位，擢为作坊副使，累迁西上阁门使。
晋天福中，为护国军行军司马。汉乾祐中，历昭义、天
雄二军节度副使。周祖镇邺，表仁镐为副留守。及起
兵，仁镐预其谋。显德初，出为永兴军节度使。世宗嗣
位，移河中。五年，拜安国军节度，制曰：‘眷惟襄国，实卿
故乡。分予龙节之权，成尔锦衣之美’。”郡民扶老携幼，
迎于境上，有献锦袍者四，仁镐皆重衣之。省其父祖
墓，周视松槚，涕泗呜咽。郡有群盗，仁镐遣使遗以束
帛，谕之，悉遁去。恭帝嗣位，移山南东道节度。宋初，加
检校太师。建隆二年，以疾召还，卒于传舍。